আলাস্কার জেমস ডালটন মহাসড়ক :  আলাস্কার এই রাস্তাটি যতোটা না সুন্দর তারচেয়ে ঢের বেশি ভয়ানক। এই রাস্তাটা এতোটাই ভয়ানক যে, যেই কোম্পানিগুলো গাড়ি ভাড়া দেয়, অর্থাৎ রেন্ট-এ-কারগুলো তোমাকে কখনোই ডালটন রোডে গাড়ি চালানোর জন্য গাড়ি ভাড়া দেবে না, তা তুমি ওদের যতো টাকাই দাও। আর তোমার গাড়ি যদি নতুন হয় তাহলে তো সেটা নিয়ে যাওয়াই যাবে না। কেন? বলছি, দাঁড়াও।    এই জেমস ডালটন হাইওয়ের দৈর্ঘ্য হলো ৪১৪ মাইল। আর পুরো রাস্তাতে কোনো পিচ নেই, পুরোটাই কাঁকর বিছানো। আর রাস্তাটি মূলত বানানো হয়েছে তেলখনির তেল  আনা-নেয়া করার জন্য। এই খনির তেলের ট্যাঙ্কারগুলো যখন যায়, তখন এমন ধুলো উড়ায়, সামনের কিচ্ছুই আর দেখা যায় না। আর শুধু ধুলো ওড়ালে একটা কথা ছিলো, সঙ্গে কাঁকর-পাথরও উড়ে আসে গাড়ির কাঁচে ধুমধাম করে বাড়ি খেতে থাকে। আর এর মাঝে যদি ওপাশ থেকে আরেকটা গাড়ি এসেছে, তবেই হয়েছে।    অবশ্য এই রাস্তায় একটা সেতু আছে, যেটা খুবই সুন্দর। আলাস্কার ইউকোন নদীতে সেতু এই একটি-ই। আর নদীটাও তো আর যেন তেন নদী না। নদীটার দৈর্ঘ্য কতো শুনবে? ১৮৭৫ মাইল! শুধু তেল আনা-নেয়ার সুবিধার জন্য প্রায় ১৫০ মিলিয়ন ডলার খরচ করে এই সেতু বানানো  হয়েছে।